b"\n_START_ARTICLE_\nBaldu\xc3\xad d'Ibelin\n_START_SECTION_\nOr\xc3\xadgens i relacions de parentiu\n_START_PARAGRAPH_\nPertanyia a la noble fam\xc3\xadlia dels Ibelin, fill de Barisan d'Ibelin, i germ\xc3\xa0 d'Hug i de Balian. \xc3\x89s esmentat per primera vegada signant com a testimoni en un document del 1148 en qu\xc3\xa8 la seva fam\xc3\xadlia feia una donaci\xc3\xb3 al monestir de Sant Ll\xc3\xa0tzer als afores de Jerusalem._NEWLINE_A la mort del seu germ\xc3\xa0 gran, Hug, el 1169, el castell dels Ibelin li tocava en her\xc3\xa8ncia, per\xc3\xb2 el transfer\xc3\xad al seu germ\xc3\xa0 Balian i perqu\xc3\xa8 ell ja era senyor de Mirabel i Ramla._NEWLINE_Introdu\xc3\xad la fam\xc3\xadlia Lusignan a la cort de Jerusalem l'any 1174, amb la persona d'Amalric II de Lusignan, que era gendre seu. Baldu\xc3\xad i Balian donaren suport a la candidatura de Ramon III de Tr\xc3\xadpoli , en contra de Miles de Plancy, com a regent de Baldu\xc3\xad IV de Jerusalem el 1174._NEWLINE_Es creu que, despr\xc3\xa9s de la mort de la seva segona esposa, Isabel, el 1177, esdevingu\xc3\xa9 el candidat preferit per Ramon de Tr\xc3\xadpoli per casar-se amb la princesa v\xc3\xaddua Sibil\xc2\xb7la de Jerusalem. El seu germ\xc3\xa0 Balian s'havia casat recentment amb la madrastra de Sibil\xc2\xb7la, Maria Comn\xc3\xa8. Segons la Cr\xc3\xb2nica d'Ernul, escrita per un escuder de Balian, encara que la c\xc3\xb2pia que es conserva data del segle XIII, Baldu\xc3\xad i Sibil\xc2\xb7la havien estat enamorats i s'intercanviaren cartes durant la captivitat de Baldu\xc3\xad.\n_START_SECTION_\nCarrera militar\n_START_PARAGRAPH_\nEl 1177, juntament amb Balian, lluit\xc3\xa0 en la batalla de Montgisard. Tamb\xc3\xa9 particip\xc3\xa0 en la batalla de Marj Ayyun el 1179, per\xc3\xb2 fou capturat amb altres croats com el mestre templer Eudes de Saint-Amand i Hug de Tiber\xc3\xadades. L'emperador bizant\xc3\xad Manuel I Comn\xc3\xa8 pag\xc3\xa0 el seu rescat el 1180 i el port\xc3\xa0 a Constantinoble. Durant la seva estada en aquesta ciutat, l'emperador mor\xc3\xad.\n_START_SECTION_\nPol\xc3\xadtica success\xc3\xb2ria\n_START_PARAGRAPH_\nBaldu\xc3\xad torn\xc3\xa0 a Jerusalem pel casament de Sibil\xc2\xb7la, aquell any. Sembla que el comte Ramon de Tr\xc3\xadpoli estava planejant prendre el poder a la cort mitjan\xc3\xa7ant un matrimoni entre Sibil\xc2\xb7la i el seu amic Baldu\xc3\xad, per\xc3\xb2 el rei prefer\xc3\xad casar-la amb un senyor no nadiu dels estats croats per tal de guanyar el suport de la noblesa europea. Finalment ella es cas\xc3\xa0 amb Guiu de Lusignan, germ\xc3\xa0 menor del cunyat de Baldu\xc3\xad, Amalric. Aquell mateix any, el rei cas\xc3\xa0 la seva germanastra Isabel de Jerusalem, que era fillastra de Balian, amb Humfred IV de Toron, i aix\xc3\xad reduir la influ\xc3\xa8ncia dels Ibelin. _NEWLINE_El 1183 feu costat a Ramon, contra Guiu, que en aquella \xc3\xa8poca era el regent del rei Baldu\xc3\xad IV. Fou un dels barons que aconsellaren al rei coronar el fill de Sibil\xc2\xb7la, tamb\xc3\xa9 dit Baldu\xc3\xad, mentre el pare encara era viu per\xc3\xb2 greument malalt, per evitar que Guiu reclam\xc3\xa9s la successi\xc3\xb3. El pare de Baldu\xc3\xad V mor\xc3\xad el 1185, per\xc3\xb2 ell tamb\xc3\xa9 mor\xc3\xad un any despr\xc3\xa9s i llavors Sibil\xc2\xb7la i el seu marit Guiu foren coronats com a reis de Jerusalem. Els Ibelin i Ramon de Tr\xc3\xadpoli estaven en contra perqu\xc3\xa8 creien que la successi\xc3\xb3 corresponia a Isabel, per\xc3\xb2 el seu marit, Humfred, s'opos\xc3\xa0 a causar una guerra civil i jur\xc3\xa0 fidelitat a Sibil\xc2\xb7la i Guiu. Tots els altres barons del reialme l'imitaren, excepte Ramon i Baldu\xc3\xad. _NEWLINE_Baldu\xc3\xad confi\xc3\xa0 la tutoria del seu fill menor, Tom\xc3\xa0s, al seu germ\xc3\xa0 Balian, i s'exili\xc3\xa0 al Principat d'Antioquia, on fou ben rebut. _NEWLINE_Baldu\xc3\xad tenia Guiu en mal concepte, pensava d'ell que era un poc cervell. Un altre motiu per no voler-li retre vassallatge era que el seu pare tampoc havia estat vassall del pare de Guiu, el veia com a un nouvingut sense drets a la corona. \xc3\x89s per aix\xc3\xb2 que ja no particip\xc3\xa0 en les campanyes militars de Guiu contra Salad\xc3\xad. Probablement mor\xc3\xad el 1187."